97/339/YOS: Yhteinen toiminta, 26 päivältä toukokuuta 1997, jonka neuvosto on hyväksynyt Euroopan unionista tehdyn sopimuksen K.3 artiklan perusteella yhteistyöstä yleisen järjestyksen ja turvallisuuden alalla



Virallinen lehti nro L 147 , 05/06/1997 s. 0001 - 0002



YHTEINEN TOIMINTA, 26 päivältä toukokuuta 1997, jonka neuvosto on hyväksynyt Euroopan unionista tehdyn sopimuksen K.3 artiklan perusteella yhteistyöstä yleisen järjestyksen ja turvallisuuden alalla (97/339/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan b alakohdan, ottaa huomioon Alankomaiden kuningaskunnan tekemän aloitteen, palauttaa mieleen, että K.1 artiklan 9 kohdan mukaan jäsenvaltiot pitävät poliisiasiain yhteistyötä yhteistä etua koskevana asiana, sekä katsoo, että aiempien, erityisesti jalkapallohuliganismia koskevien aloitteiden lisäksi olisi ponnisteltava yhteistyön laajentamiseksi ja voimistamiseksi yleisen järjestyksen ja turvallisuuden alalla, nykyistä yksityiskohtaisempia järjestelyjä tarvitaan yhteistyössä, joka koskee suurimittaisia kokoontumisia, eli tapahtumia, joihin osallistuu suuri määrä ihmisiä useista jäsenvaltioista ja joissa poliisitoiminnan päämääränä on ensisijassa yleisen järjestyksen ja turvallisuuden ylläpitäminen sekä rikosten ehkäisy, näihin kokoontumisiin kuuluvat urheilukilpailut, rockkonsertit, mielenosoitukset ja tiesulut, mutta kyseinen yhteistyö voi lisäksi koskea muita asiaan läheisesti liittyviä aloja, kuten ihmisten ja omaisuuden vartiointi ja suojelu, naapurijäsenvaltioiden lisäksi myös muut jäsenvaltiot sekä kauttakulkumaina toimivat jäsenvaltiot voivat osallistua kyseiseen yhteistyöhön, tähän yhteistyöhön kuuluu tietojenvaihto niistä henkilöryhmistä, jotka saattavat muodostaa uhan yleiselle järjestykselle ja turvallisuudelle eri jäsenvaltioissa, sekä yhteysvirkamiesten lähettäminen ja keskusyksiköiden välinen yhteistyö, ja tämän yhteisen toiminnan tarkoitus on täydentää olemassa olevia kahden- ja monenvälisiä järjestelyjä, eikä se rajoita jäsenvaltioiden välistä tiiviimpää yhteistyötä, ON HYVÄKSYNYT TÄMÄN YHTEISEN TOIMINNAN: 1 artikla 1. Jäsenvaltion on toimitettava pyynnöstä tai oma-aloitteisesti asianomaisille jäsenvaltioille keskusyksikköjen välityksellä tieto kyseisiin jäsenvaltioihin johonkin tiettyyn kokoontumiseen matkustavasta suurehkosta ryhmästä, joka saattaa muodostaa uhan yleiselle järjestykselle ja turvallisuudelle. Tieto on toimitettava mahdollisimman varhaisessa vaiheessa kaikille asianomaisille jäsenvaltioille, riippumatta siitä, ovatko ne naapurivaltioita, kyseisten ryhmien kauttakulkumaina toimivat jäsenvaltiot mukaan luettuina. 2. Tietoihin on sisällytettävä mahdollisimman yksityiskohtaisesti seuraavat asiat: a) kyseisen ryhmän - yleinen kokoonpano, - luonne (onko ryhmä väkivaltainen, onko odotettavissa häiriöitä), b) ryhmän suunnittelema reitti ja pysähdyspaikat, c) kulkuvälineet, d) mahdolliset muut oleelliset tiedot, e) tietojen luotettavuus. Tiedot toimitetaan kansallisen lainsäädännön mukaisesti. 2 artikla 1. Jäsenvaltiot voivat lähettää väliaikaisesti yhteysvirkamiehiä toisiin jäsenvaltioihin näiden pyynnöstä. Yhteysvirkamiehillä on neuvoa-antava ja avustava tehtävä. He eivät ole toimivaltaisia eivätkä kanna asetta. He antavat tietoja ja suorittavat tehtävänsä kotijäsenvaltioltaan saamiensa ohjeiden sekä vastaanottavan jäsenvaltion asettamien yleislinjojen mukaan. Vastaanottava jäsenvaltio suojelee yhteysvirkamiehiä. 2. Vastaanottavan jäsenvaltion toimivaltaiset viranomaiset määrittävät ne toiminnat, joihin yhteysvirkamiehet osallistuvat; yhteysvirkamiesten on noudatettava toimivaltaisten viranomaisten asettamia yleislinjoja. 3 artikla Seuraavat järjestelyt toteutetaan jäsenvaltioiden yhteistyön edistämiseksi toimivaltaisten keskusyksikköjen tasolla: a) Puheenjohtajavaltio järjestää joka kevät yleisestä järjestyksestä ja turvallisuudesta vastaavien keskusyksikköjen johtajien kokouksen, jossa keskustellaan yhteistä etua koskevista asioista. b) Keskusyksikköjä koskevat tiedot päivitetään joka kevät puheenjohtajavaltion välityksellä (katso liite). Keskusyksiköt ilmoittavat toisilleen väliaikana tapahtuneista muutoksista. c) Keskusyksikköjen johtajat kannustavat henkilöstönsä harjoitusten ja henkilövaihdon sekä harjoittelujaksojen järjestämistä, jotta toisten keskusyksikköjen organisaatio opittaisiin tuntemaan paremmin. 4 artikla Tämä yhteinen toiminta julkaistaan virallisessa lehdessä. Se tulee voimaan sitä päivää seuraavana päivänä, jona se julkaistaan. Tehty Brysselissä 26 päivänä toukokuuta 1997. Neuvoston puolesta W. SORGDRAGER Puheenjohtaja LIITE Keskusyksikköjen on joka vuosi, tai useammin, jos tapahtuu muutoksia, toimitettava toisilleen seuraavat tiedot: Jäsenvaltio: Keskusyksikkö: Vastaava viranomainen (esim. ministeriö): Osoite: Puhelinnumero(t): Telekopionumero(t): Sähköpostiosoite: Yhteysvirasto: Yhteyshenkilöt: Puhutut kielet (kansallisten kielten lisäksi):